ภาคบริการจะขับเคลื่อนเศรษฐกิจโลกยุคใหม่
ตลาดหุ้นโลกเริ่มต้นปี 2559 ด้วยด้วยการปรับลดลง 7% ใน 8 วันทำการแรกของปี ซึ่งเป็นผลงานที่แย่ที่สุดในรอบกว่า 20 ปี จากความกังวลเรื่องการชะลอตัวของเศรษฐกิจทั่วโลก โดยเฉพาะกิจกรรมภาคการผลิตของสองยักษ์ใหญ่ด้านเศรษฐกิจอย่างสหรัฐและจีน ที่ยังคงชะลอตัวในเดือน ธ.ค.ที่ผ่านมา ทำให้นักลงทุนขาดความมั่นใจในทิศทางฟื้นตัวของเศรษฐกิจ ลดสัดส่วนการถือหุ้นหรือสินทรัพย์เสี่ยงลงและสร้างความผันผวนให้กับตลาดหุ้นในช่วงสองสัปดาห์ที่ผ่านมา
18 ม.ค. 2559

ตลาดหุ้นโลกเริ่มต้นปี 2559 ด้วยด้วยการปรับลดลง 7% ใน 8 วันทำการแรกของปี ซึ่งเป็นผลงานที่แย่ที่สุดในรอบกว่า 20 ปี จากความกังวลเรื่องการชะลอตัวของเศรษฐกิจทั่วโลก โดยเฉพาะกิจกรรมภาคการผลิตของสองยักษ์ใหญ่ด้านเศรษฐกิจอย่างสหรัฐและจีน ที่ยังคงชะลอตัวในเดือน ธ.ค.ที่ผ่านมา ทำให้นักลงทุนขาดความมั่นใจในทิศทางฟื้นตัวของเศรษฐกิจ ลดสัดส่วนการถือหุ้นหรือสินทรัพย์เสี่ยงลงและสร้างความผันผวนให้กับตลาดหุ้นในช่วงสองสัปดาห์ที่ผ่านมา
ขณะเดียวกัน ราคาน้ำมันได้สร้างจุดต่ำสุดใหม่ในรอบ 12 ปี หรือต่ำกว่าจุดต่ำสุดในช่วงวิกฤตเศรษฐกิจในสหรัฐ เมื่อปี 2008 เสียอีก เหตุจากความกังวลทั้งด้านปริมาณการผลิตและสำรองน้ำมันดิบที่ยังคงสูงกว่าความต้องการในตลาด ในขณะที่ความต้องการน้ำมันอาจจะไม่แข็งแกร่งอย่างที่คาดการณ์ไว้ เนื่องจากการขยายตัวภาคการผลิตที่ยังคงมีแนวโน้มอ่อนแอ ส่งผลต่อเนื่องให้หุ้นในกลุ่มพลังงานปรับลดลงต่อเนื่องไปตามๆ กัน
ในช่วงทศวรรษที่ผ่านมา ภาคการผลิตเหมือนจะเป็นพระเอกในการขับเคลื่อนเศรษฐกิจโลก โดยจีนซึ่งเปรียบเสมือนโรงงานหลักของโลก นำเข้าวัตถุดิบจากประเทศกำลังพัฒนาจำนวนมหาศาล เพื่อผลิตสินค้าส่งไปขายให้กับผู้บริโภครายใหญ่อย่างสหรัฐ ส่งผลให้เศรษฐกิจโลกเติบโตได้อย่างรวดเร็ว แต่พอสหรัฐประสบปัญหาวิกฤตเศรษฐกิจ ส่งผลให้กำลังซื้อสินค้าจากจีนลดลง ทำให้รัฐบาลจีนตัดสินใจกระตุ้นเศรษฐกิจครั้งใหญ่ผ่านการใช้จ่ายภาครัฐ ในการสร้างถนน รถไฟ และโครงสร้างพื้นฐานอื่นๆ เพื่อหล่อเลี้ยงภาคการผลิตของตัวเองให้สามารถอยู่รอดต่อไปได้
แต่ในปัจจุบัน รัฐบาลจีนตัดสินใจที่จะลดการอุดหนุนภาคการผลิตลง ทำให้กิจกรรมภาคการผลิตชะลอตัวลง และหลายฝ่ายคาดว่าจะยังชะลอตัวอย่างต่อเนื่อง จนกว่ากำลังการผลิตส่วนเกินจะลดลงจนสมดุลกับความต้องการสินค้าในตลาด ส่งผลกระทบเป็นลูกโซ่ต่อประเทศผู้ส่งออกวัตถุดิบให้กับจีนประสบภาวะชะลอตัวทางเศรษฐกิจเช่นเดียวกัน
ข่าวดีที่เห็นได้ชัดขึ้นในปี 2015 คือ กิจกรรมภาคการบริการ (ธุรกิจนอกภาคการผลิต เช่น ไอที บริการด้านสุขภาพ ท่องเที่ยว) ในภูมิภาคหลักๆ ของโลก รวมถึงสหรัฐและจีนยังสามารถขยายตัวสวนทางกับภาคการผลิต โดยเฉพาะอย่างยิ่งในกลุ่มไอที อย่างเช่น Facebook และ Google ที่สร้างผลตอบแทน 34% และ 45% ในปี 2015 และมีส่วนสำคัญในการพยุงผลประกอบการของตลาดสหรัฐโดยรวม หรือ Tencent ที่สร้างผลตอบแทน 36% สวนทางกับตลาดหุ้นจีน (H Share) ที่ติดลบ 17% ในปี 2015 ภาคบริการจึงถือเป็นความหวังสำคัญของเศรษฐกิจโลกและนักลงทุน